“รฟม.” สั่งขยายเวลาบริการ MRT น้ำเงิน-ม่วง ข้ามปีถึงตี 2 รองรับเดินทางช่วงปีใหม่
“รฟม.” สั่งขยายเวลาบริการวิ่งรถไฟฟ้า MRT สายสีน้ำเงิน-ม่วง จากเดิมเวลา 24.00 น. ของวันที่ 31 ธ.ค.64 เป็นเวลา 02.00 น. ของวันที่ 1 ม.ค.65 เพื่อรองรับการเดินทางช่วงเทศกาลปีใหม่
23 ธ.ค. 2564

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) กล่าวว่า ตามที่ กระทรวงคมนาคม ได้มอบนโยบายให้หน่วยงานในสังกัดอำนวยความสะดวกในการเดินทางและเชื่อมต่อกับระบบขนส่งมวลชนอื่นๆ ระหว่างวันที่ 31 ธันวาคม 2564 – 1 มกราคม 2565 เพื่อเป็นของขวัญปีใหม่ 2565 สำหรับประชาชน นั้น
ด้านรฟม. ในฐานะผู้กำกับโครงการรถไฟฟ้ามหานคร สายเฉลิมรัชมงคล (MRT สายสีน้ำเงิน) และโครงการรถไฟฟ้ามหานคร สายฉลองรัชธรรม (MRT สายสีม่วง) ได้สั่งการให้บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ผู้ประกอบการเดินรถไฟฟ้าทั้งสองสายดังกล่าว ขยายเวลาสิ้นสุดการให้บริการรถไฟฟ้า MRT สายสีน้ำเงิน และสายสีม่วง จากเดิมเวลา 24.00 น. ของวันที่ 31 ธันวาคม 2564 เป็นเวลา 02.00 น. ของวันที่ 1 มกราคม 2565 โดยให้ขบวนรถไฟฟ้าเที่ยวสุดท้ายของรถไฟฟ้า MRT สายสีม่วง ออกจากสถานีเตาปูน เวลา 02.00 น. พร้อมทั้งกำชับให้บริษัทฯ จัดเตรียมขบวนรถเสริมที่พร้อมให้บริการกรณีที่มีผู้โดยสารหนาแน่นในระบบรถไฟฟ้า